KOMMISSIONENS FORORDNING (EF) Nr. 985/97 af 30. maj 1997 om afslutning af undersøgelsen vedrørende omgåelse af de antidumpingforanstaltninger, der indførtes ved Rådets forordning (EØF) nr. 993/93 på importen af visse elektroniske vægte til brug i detailhandelen med oprindelse i Japan, ved import af samme vare samlet i og/eller omladet via Indonesien og om ophævelse af registreringen af denne import

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), ændret ved forordning (EF) nr. 2331/96 (2), særlig artikel 9, 13 og 14,

efter konsultation i Det Rådgivende Udvalg, og

ud fra følgende betragtninger:

A. ANMODNING

(1) Kommissionen indledte den 31. august 1996 ved forordning (EF) nr. 1717/96 (3) en undersøgelse af den påståede omgåelse af den antidumpingtold, der indførtes ved Rådets forordning (EØF) nr. 993/93 (4) på importen af visse elektroniske vægte til brug i detailhandelen (i det følgende benævnt »elektroniske vægte«) med oprindelse i Japan, ved samleprocesser i og/eller omladning via Indonesien af samme vare, og pålagde toldmyndighederne i henhold til artikel 14, stk. 5, i forordning (EF) nr. 384/96 (i det følgende benævnt »grundforordningen«) at registrere importen fra Indonesien af den vare, der er omfattet af denne undersøgelse.

(2) Undersøgelsen blev iværksat på grundlag af en klage indgivet i henhold til artikel 13, stk. 3, i grundforordningen af følgende selskaber på vegne af den pågældende erhvervsgren i Fællesskabet:

- Bizerba GmbH & Co. KG

- Campesa SA

- Dataprocess Industria SpA

- Testut SA

- Lutrana SA

- GEC Avery Limited

- Maatschappij van Berkel's Patent BV

- Brevetti van Berkel SpA.

(3) Anmodningen indeholdt i overensstemmelse med artikel 13, stk. 3, i grundforordningen bevis for, at antidumpingtolden på importen af elektroniske vægte fremstillet af TEC Corporation, Tokyo (5) (i det følgende benævnt »TEC«), og med oprindelse i Japan kunne omgås ved samleprocesser i og/eller omladninger via Indonesien af elektroniske vægte, som senere eksporteredes til Fællesskabet. Beviset blev anset for at være tilstrækkeligt til at berettige iværksættelsen af en undersøgelse.

(4) Den pågældende vare er elektroniske vægte til brug i detailhandelen med numerisk angivelse af vægt, enhedspris og pris at betale (med eller uden printeranordning for disse tre angivelser) (i det følgende benævnt »elektroniske vægte«). Denne vare tariferes i øjeblikket under KN-kode ex 8423 81 50.

(5) Undersøgelsen omfattede perioden fra 1. juli 1995 til 30. juni 1996.

(6) Følgende selskaber samarbejdede i forbindelse med undersøgelsen og indsendte tilfredsstillende besvarelser af spørgeskemaet:

- TEC Corporation, Japan (eksportør)

- PT TEC Indonesien (i det følgende benævnt »TEC Indonesien«) (samlefabrik)

- TEC Electronic GmbH (forretningsmæssigt forbundet importør)

- TEC UK Ltd (forretningsmæssigt forbundet importør)

- TEC France International SA (forretningsmæssigt forbundet importør)

- TEC Belgium SA (forretningsmæssigt forbundet importør).

Selskaber, der indgav anmodninger om at blive hørt inden for tidsfristerne i forordning (EF) nr. 1717/96, blev hørt. Kommissionen underrettede myndighederne i Japan, Singapore og Indonesien og afholdt konsultationer med repræsentanter for Indonesien.

Det indonesiske selskab, PT Kahar Duta Sarana (Jakarta, Indonesien), der er nævnt i anmodningen, meddelte Kommissionen, at det forhandlede elektroniske vægte på det indonesiske marked, men at det ikke eksporterede elektroniske vægte til Det Europæiske Fællesskab. Derfor besvarede selskabet ikke spørgeskemaet.

B. UNDERSØGELSE

(7) Ifølge artikel 13, stk. 1, første punktum, i grundforordningen kan den gældende antidumpingtold udvides til også at gælde for importen af færdigvarer fra tredjelande, når gældende foranstaltninger omgås. Det fremgik af undersøgelsen, at processen i Indonesien bestod i samling af elektroniske vægte. I artikel 13, stk. 2, i grundforordningen er nævnt, under hvilke betingelser en samleproces anses for at indebære omgåelse af gældende foranstaltninger.

C. RESULTATERNE AF UNDERSØGELSEN

1. Omgåelsens art

(8) Det blev ved undersøgelsen fastslået, at TEC Corporation (Japan) samler elektroniske vægte i Indonesien via datterselskabet TEC Indonesien, og at nogle af disse samlede elektroniske vægte eksporteres til Fællesskabet. Samlingen af elektroniske vægte i Indonesien startede i maj 1994 på Batham Island (Indonesien), et frihandelsområde, der ligger tæt ved Singapore.

Kommissionen undersøgte, om TEC Indonesien, der allerede etableredes i juli 1992, ejes helt af TEC Singapore Electronics Ltd (i det følgende benævnt »TEC Singapore«), som til gengæld ejes helt af TEC Corporation (Japan). Selskabet fremstiller elektronisk udstyr, bl.a. elektroniske vægte, efter en licensaftale med TEC Singapore. Det konstateredes, at TEC Indonesien faktisk fungerer som værksted for TEC Singapore, og at begge selskaber følgelig må anses for at udgøre én økonomisk enhed i forbindelse med undersøgelsen.

(9) TEC Indonesien fremstiller alle de dele, der anvendes til samling af elektroniske vægte fra TEC Singapore. TEC Singapore køber dele fra Japan (bl.a. fra moderselskabet TEC Corporation), Singapore og andre tredjelande. Desuden monterer TEC Singapore trykte kredsløb, som bl.a. sælges til TEC Indonesien.

Når de elektroniske vægte er samlet af TEC Indonesien, sælges de til TEC Singapore, som sælger dem til TEC Corporation (Japan). Sidstnævnte tager sig af eksportadministrationen (marketing og fakturering) over for bl.a. Fællesskabet. Rent fysisk sendes de elektroniske vægte til Fællesskabet fra Indonesien.

(10) Det indonesiske selskab, PT Kahar Duta Sarana, der er nævnt i klagen, er forhandler af TEC elektroniske vægte på hjemmemarkedet i Indonesien. Der solgtes kun TEC elektroniske vægte til PT Kahar Duta Sarana i begrænsede mængder i undersøgelsesperioden, og det blev kontrolleret, om disse varer kun var bestemt til det indonesiske marked.

Størstedelen af de TEC elektroniske vægte, der eksporteredes til Fællesskabet i undersøgelsesperioden, solgtes til de fire forretningsmæssigt forbundne importører, der er nævnt i betragtning 6. Resten solgtes til uafhængige forhandlere i Fællesskabet.

2. Betingelserne i artikel 13, stk. 2, i grundforordningen

i) Start eller væsentlig stigning i processerne

(11) Selskabet TEC Indonesien startede med at samle TEC elektroniske vægte i maj 1994, dvs. efter indledningen af antidumpingundersøgelsen i 1991 (meddelelse offentliggjort den 26. februar 1991 (6)), som resulterede i indførelse af de oprindelige foranstaltninger i april 1993. Det konstateredes, at TEC Indonesien ikke samlede TEC elektroniske vægte før maj 1994.

Eksporten til Fællesskabet af elektroniske vægte samlet i Indonesien steg fra nul i maj 1994 til 5 114 enheder i undersøgelsesperioden.

ii) Reglen om mindst 60 % af den samlede værdi af de dele, der indgår i den samlede vare

(12) Delenes værdi blev beregnet for elektroniske vægte samlet i Indonesien, som eksporteredes til Fællesskabet i undersøgelsesperioden.

(13) Alle elementer, materielle eller immaterielle (bl.a. software), indkøbt af TEC Indonesien til indføjelse i de elektroniske vægte, blev anset for at være dele. Alle elementer fremstillet, samlet eller udviklet af TEC Indonesien eller TEC Singapore (da disse selskaber anses for at være én økonomisk enhed) for at blive indføjet i de elektroniske vægte, blev anset for at være en særskilt del i de tilfælde, hvor dets fremstilling, samling eller udvikling ikke på nogen måde kunne ændres, uden at det i betydelig grad formindskede værdien af det pågældende element.

Det konstateredes, at det var muligt at demontere alle dele, undtagen vejecellerne, ned til et tidligere samleniveau uden at formindske deres værdi i betydelig grad. Der blev taget hensyn til værditilvæksten fra samlingen af disse dele i forbindelse med undersøgelsen af reglen om 25 % værditilvækst (se nedenfor).

(14) Trykte kredsløb samledes af TEC Singapore og solgtes til TEC Indonesien til samling af elektroniske vægte, som eksporteredes til Fællesskabet, på et niveau umiddelbart inden monteringen af elektroniske komponenter på det nøgne kort. Følgelig blev værdien af dele indkøbt af TEC Singapore til samling af disse trykte kredsløb taget i betragtning ved beregningen af de 60/40 % alt efter deres respektive oprindelse.

Værdien af vejeceller (som det ikke var muligt at skille uden at forårsage væsentlig skade på komponenterne og følgelig formindskelse af deres værdi) blev derfor beregnet som omkostningerne til indførte dele plus direkte omkostninger til arbejdskraft plus generalomkostninger i forbindelse med fremstillingen.

(15) Det konstateredes, at den vejede gennemsnitlige værdi af dele af japansk oprindelse indføjet i TEC elektroniske vægte samlet af TEC Indonesien og solgt til Fællesskabet i undersøgelsesperioden oversteg tærskelen på 60 %.

(16) Det konstateredes imidlertid også, at TEC Japan i april 1996 (hen imod undersøgelsesperiodens udløb) overførte produktionen af en vigtig del til de to modeller af elektroniske vægte, som eksporteres til Fællesskabet, til Indonesien. Dette betød en omfattende formindskelse af værdien af dele af japansk oprindelse indføjet i elektroniske vægte fremstillet af TEC Indonesien, som ved udløbet af undersøgelsesperioden var langt under tærskelen på 60 %. Det bør i den forbindelse noteres, at værdien af dele af japansk oprindelse inkorporeret i hver enkelt model også var under 60 % ved udløbet af undersøgelsesperioden.

(17) Selv om det som regel er situationen i hele undersøgelsesperioden, der skal anvendes som grundlag for en afgørelse, om der skal træffes foranstaltninger eller ej, tog Kommissionen i dette tilfælde hensyn til, at andelen af japanske dele var faldet betydeligt ved udløbet af undersøgelsesperioden, at fremstillingen af en vigtig del til elektroniske vægte var blevet overført til Indonesien, og at faldet i andelen af japanske dele anvendt i elektroniske vægte samlet af TEC Indonesien sandsynligvis vil blive opretholdt, da det skete som følge af en ændring i produktionsmønstret, som det ikke vil være økonomisk holdbart at ændre igen.

(18) Under disse omstændigheder fastslår Kommissionen, at TEC samleprocessen i Indonesien må anses for ikke at opfylde betingelserne for værdien af indførte dele som anført i artikel 13, stk. 2, litra b).

iii) Reglen om 25 %: værditilvækst

(19) Det konstateredes, at den vejede gennemsnitlige værditilvækst til de dele, der anvendtes til samling af elektroniske vægte, som eksporteredes til Fællesskabet af TEC Indonesien, var langt under tærskelen på 25 % i artikel 13, stk. 2, litra b). Kommissionen noterede tilfældigvis også, at summen af værdien af dele af indonesisk oprindelse plus værditilvæksten af de indførte dele ved samleprocessen plus salgs- og administrationsomkostninger og andre generalomkostninger samt fortjeneste til TEC Indonesien kun udgjorde en lille del af TEC Indonesiens pris ab fabrik på elektroniske vægte.

D. AFSLUTNING AF UNDERSØGELSEN

(20) På baggrund af ovenstående forekommer det hensigtsmæssigt at afslutte denne undersøgelse uden at udvide de eksisterende antidumpingforanstaltninger. Den registrering af importen af elektroniske vægte fra Indonesien, der indførtes ved forordning (EF) nr. 1717/96, bør derfor ophøre, og den pågældende forordning vil blive ophævet.

(21) Det Rådgivende Udvalg er blevet hørt og gjorde ikke indsigelse.

(22) Interesserede parter blev underrettet om de væsentligste kendsgerninger og betragtninger, på grundlag af hvilke Kommissionen havde til hensigt at afslutte undersøgelsen og fik lejlighed til at fremsætte bemærkninger, og der blev taget hensyn til deres bemærkninger -

UDSTEDT FØLGENDE FORORDNING:

Artikel 1

Den undersøgelse vedrørende omgåelsen af den antidumpingtold, der indførtes ved forordning (EØF) nr. 993/93 på importen af visse elektroniske vægte til brug i detailhandelen med oprindelse i Japan, ved import af samme vare samlet i og/eller omladet via Indonesien, som indledtes ved forordning (EF) nr. 1717/96, afsluttes.

Artikel 2

Forordning (EF) nr. 1717/96 ophæves.

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 30. maj 1997.

På Kommissionens vegne

Leon BRITTAN

Næstformand

(1) EFT nr. L 56 af 6. 3. 1996, s. 1.

(2) EFT nr. L 317 af 6. 12. 1996, s. 1.

(3) EFT nr. L 221 af 31. 8. 1996, s. 47.

(4) EFT nr. L 104 af 29. 4. 1993, s. 4.

(5) Rådet indførte ved forordning (EØF) nr. 993/93 bl.a. en endelig individuel told på 22,5 % på elektroniske vægte fremstillet af Tokyo Electric Co. Ltd (Tokyo, Japan). Tokyo Electric Co. Ltd og selskabets japanske datterselskab TEC Electronics Corporation sluttede sig i oktober sammen til TEC Corporation.

(6) EFT nr. C 50 af 26. 2. 1991, s. 3.